Reglementarea serviciului militar în ţări membre ale U.E. şi în S.U.A.

 

   


Consideraţii generale

  


În ultima vreme, problematica obligativităţii serviciului militar suscită un interes special datorat necesităţii reformei forţelor armate şi a exigenţelor impuse de standardele militare actuale.


Renunţarea la serviciul militar obligatoriu şi profesionalizarea armatei nu înseamnă doar trecerea la angajarea prin contract a luptătorilor, ci şi o anumită concepţie privind recrutarea, formarea şi promovarea cadrelor militare.


În acest sens, organizaţia militară trebuie să fie orientată spre securitate, aşa cum organizaţia economică trebuie să fie orientată spre profit: maximum de eficienţă, cu costuri cât mai mici. Simbolismul şi simbolistica militară sunt excelente instrumente de potenţare a eficienţei armatei atunci când sunt folosite în proprietatea sensului lor, iar nu fetişizate; confundarea sensului simbolismului militar cu atitudinea simbolizantă faţă de armată nu face decât să ducă la deturnarea organizaţiei de la misiunile ei fundamentale, înscriind-o într-un proces de fetişizare de care nu are nevoie.


Statele membre ale Uniunii Europene au abordat în mod diferenţiat problematica efectuării serviciului militar. Astfel, o parte din aceste state au desfiinţat serviciul militar obligatoriu în favoarea organizării unei armate profesioniste, în timp ce altele au menţinut obligaţia satisfacerii serviciului militar, însoţită de dreptul de a opta, în anumite condiţii, pentru efectuarea serviciului alternativ. Este de remarcat faptul că, în Marea Britanie şi Irlanda sistemul conscripţiei nu a existat niciodată, în Luxembourg el a fost abolit, iar în Belgia, Franţa, Italia, Olanda, Portugalia şi Spania a fost suspendat.

 

 


În Spania, conform Legii 17/1999 privind regimul personalului forţelor armate, de la data de 31 decembrie 2002, a fost suspendată obligativitatea efectuării serviciului militar; la fel şi în Franţa, de la 1 ianuarie 2003, conform dispoziţiilor Legii 97-1019 din 28 octombrie 1997 privind reforma serviciului naţional. În Olanda, obligativitatea satisfacerii serviciului militar a fost suspendată prin Legea 139/1997 privind serviciul militar (ultima chemare la încorporare pentru efectuarea serviciului militar cu o durată de 6 luni datând din februarie 1996). În Italia, Legea 331/2000 privind reforma forţelor armate prevede renunţarea graduală, până în anul 2005, la serviciul militar obligatoriu, concomitent cu înfiinţarea unei armate formate din profesionişti.


Alte state membre ale Uniunii Europene (Suedia, Finlanda, Grecia) au menţinut obligativitatea efectuării stagiului militar, recunoscând, în anumite condiţii, dreptul cetăţenilor de a nu satisface stagiul militar, în schimbul prestării unui serviciu alternativ. 


În unele din ţările care au semnat recent tratatul de aderare la Uniunea Europeană (Cehia, Polonia), reforma armatei este în plină desfăşurare, preconizându-se profesionalizarea armatei până în anul 2007.

 

 


În Statele Unite ale Americii, Legea federală privind serviciul militar selectiv (Military Selective Service Act), adoptată în anul 1948 (şi ulterior modificată în 1967 şi 1980) nu prevede obligativitatea serviciului militar. Legea reglementează numai luarea în evidenţele militare, la nivel local, a cetăţenilor de sex masculin care au împlinit vârsta de 18 ani. Termenul pentru înregistrare este de 30 de zile de la data împlinirii ei. Nerespectarea acestui termen imperativ se pedepseşte cu amendă de 250.000 $ şi cu închisoare de până la 5 ani.

În cele ce urmează, prezentăm pe scurt conţinutul actual al reglementărilor privind efectuarea serviciului militar în unele ţări membre ale Uniunii Europene.

Austria


Potrivit art.9 din Constituţie, orice cetăţean de sex masculin este obligat să efectueze stagiul militar. 


Conscripţia este reglementată, în detaliu, de Legea apărării, adoptată în anul 1990 şi amendată în 2001. Conform art.2 al legii, orice cetăţean de sex masculin este apt pentru încorporare începând de la vârsta de 17 ani, urmând a fi încorporat efectiv la vârsta de 18 ani. Conform amendamentelor aduse Legii apărării, militarii care nu au împlinit vârsta de 18 ani nu pot fi trimişi în zone de conflict sau de război.
Serviciul militar obligatoriu are o durată de 8 luni; după efectuarea acestuia, la anumite intervale de timp, se organizează stagii obligatorii de pregătire militară.


Vârsta minimă pentru încorporarea voluntară este de 17 ani, fiind necesar consimţământul expres al reprezentanţilor legali ai tânărului care doreşte să se înroleze voluntar.


Legea reglementează, de asemenea, aspectele legate de efectuarea serviciului alternativ. Cetăţenii care, din motive de conştiinţă sau religioase, refuză îndeplinirea îndatoririlor militare, sunt scutiţi de efectuarea serviciului militar, în schimbul prestării unui serviciu alternativ (Ersatzdienst).


Din anul 1998, femeile pot face parte din armată, vârsta minimă de înrolare fiind de 18 ani.

 


Danemarca


Articolul 3 din Constituţie prevede următoarele: „Orice persoană de sex masculin aptă să poarte armă este obligată să contribuie la apărarea ţării, în condiţiile prevăzute de lege”.


În prezent, conscripţia este reglementată de Legea din 1980 privind serviciul naţional, aşa cum a fost amendată prin Legea 190/1993 şi Legea 1088/1998.


Serviciul militar este obligatoriu pentru bărbaţi, iar vârsta de recrutare este de 18 ani. 


Durata serviciului militar este între 4 luni şi 2 ani. Întrucât numărul tinerilor apţi pentru înrolare este mult mai mare decât numărul necesar pentru forţele naţionale daneze, selectarea recruţilor se face prin tragere la sorţi. În aceste condiţii, numai un procent cuprins între 30 şi 50% din numărul tinerilor obligaţi să efectueze serviciul militar sunt de fapt recrutaţi. În prezent, forţa armată este alcătuită dintr-un număr de circa 29.200 de militari.

 

 


Finlanda


În Finlanda, obligaţia efectuării serviciului militar revine bărbaţilor cu vârsta cuprinsă între 18 şi 60 de ani. 


Organizarea şi activităţile desfăşurate de forţele armate sunt reglementate de Legea din 1974 privind forţele de apărare (Act on the Defence Forces). Legislaţia de bază în domeniul asigurării securităţii naţionale o constituie Legea din 1991 privind pregătirea (Readiness Act) şi Legea apărării (State of Defence Act), adoptată în acelaşi an.

Conform Legii încorporării (Finnish Conscription Act), amendată în mai 2000, vârsta de încorporare este de 18 ani, iar durata serviciului militar este cuprinsă între 6 şi 12 luni. Prin amendamentele aduse, se interzice încorporarea tinerilor/voluntarilor sub 18 ani. Aceleaşi prevederi au fost incluse şi în Legea privind serviciul militar voluntar pentru femei. Persoana care se face vinovată de recrutarea obligatorie a persoanelor sub 18 ani poate fi condamnată pentru comiterea infracţiunii de încălcare a dreptului la libertate.

Trimiterea tinerilor sub 18 ani în zone de conflict se consideră crimă de război. 

Cetăţenii din zona demilitarizată Ahvenanmaa-Islanda sunt scutiţi de efectuarea serviciului militar.

Cetăţenii inapţi din punct de vedere medical şi membrii anumitor grupuri religioase sunt scutiţi de această obligaţie. Aceştia pot opta pentru serviciul civil – instituţie de tradiţie înfiinţată în anul 1931 -, ce constă în prestarea unei activităţi sociale în spitale, administraţie, aziluri de bătrâni, grădiniţe, şcoli, universităţi sau în alte locuri de muncă stabilite de Ministerul Muncii. Aspectele legate de efectuarea serviciului civil sunt reglementate de Legea din 1999 privind serviciul civil (Civilian Service Act). Cetăţenii care optează pentru serviciul civil au dreptul la o indemnizaţie zilnică şi dreptul la asistenţă medicală. 

Franţa


Încă din 1996, în Franţa a început implementarea unui program de tranziţie având ca scop deplina profesionalizare şi reducerea dimensiunii forţelor militare.


Legea 97-1019 din 28 octombrie 1997 (care amendează Codul serviciului naţional) prevede suspendarea, de la 1 ianuarie 2003, a recrutării obligatorii şi dreptul Guvernului de a reinstitui, în orice moment, obligativitatea recrutării (art.L 112-2).


Conform aceluiaşi articol L 112-2, sunt scutiţi de efectuarea serviciului militar toţi bărbaţii născuţi după data de 1 decembrie 1978 şi toate femeile născute după data de 31 decembrie 1982. Tinerii cu vârsta cuprinsă între 16 şi 18 ani sunt obligaţi să participe la acţiunile de informare şi educaţie militară care se desfăşoară în cadrul „Zilei de mobilizare pentru pregătirea apărării -Journée d’appel de préparation ŕ la défense" (art.L 112-1). De asemenea, noua lege a serviciului naţional prevede, pentru primii ani de liceu, un curriculum cu ore de educare a tinerilor în spiritul principiilor şi organizării apărării Franţei.


Pentru a permite, în caz de necesitate, reinstituirea conscripţiei, înregistrarea tinerilor în evidenţele militare a rămas obligatorie.


În ce priveşte recrutarea obligatorie în forţele armate: întrucât serviciul militar a fost suspendat şi nu abolit, legislaţia naţională în domeniu prevede că vârsta minimă pentru recrutarea obligatorie este de 18 ani (art.88, Legea 72-662 din 13 iulie 1972 privind statutul general al militarilor). În perioada de tranziţie (1997-2002), toţi bărbaţii născuţi înainte de 1 ianuarie 1979 au fost obligaţi să efectueze un stagiu militar cu o durată de 10 luni. Bărbaţii născuţi în anul 1979 au fost scutiţi de participarea la „Ziua de mobilizare pentru pregătirea apărării”, având însă posibilitatea de a participa în mod voluntar. Pentru bărbaţii născuţi între 1980 şi 1982 s-a prevăzut participarea la „Ziua de mobilizare pentru pregătirea apărării” în perioada cuprinsă între înregistrarea în evidenţele militare şi împlinirea vârstei de 19 ani. 

În ce priveşte înrolarea voluntară în cadrul forţelor armate şi al jandarmeriei: conform art. L 121-1 din Legea 97-1019, vârsta minimă pentru înrolarea voluntară este de 18 ani (atât pentru bărbaţi, cât şi pentru femei). Serviciul militar voluntar are o durată cuprinsă între 12 luni şi 5 ani. Tinerii sub 18 ani se pot înrola voluntar cu consimţământul părinţilor sau al tutorelui legal (art.88, Legea 72-662 din 13 iulie 1972 privind statutul general al militarilor).

În ce priveşte înrolarea voluntară în unităţile de rezervişti: conform Legii 99-894 din 22 octombrie 1999 privind organizarea rezervei militare şi a serviciului de apărare, unităţile militare de rezervişti pentru armată şi jandarmeria naţională sunt formate din tineri între 18 şi 30 de ani, care se înrolează voluntar pe o perioadă cuprinsă între 1 şi 5 ani.

În ce priveşte înrolarea voluntară în Legiunea străină: persoanele cu vârsta cuprinsă între 17 şi 40 de ani se pot înrola voluntar în Legiunea străină. Pentru minori, este prevăzută condiţia obţinerii consimţământului părinţilor sau al tutorelui legal.

 

Germania

Art.12 a din Legea fundamentală a Germaniei privind serviciul militar şi civil obligatoriu prevede următoarele: 

„..1. La împlinirea vârstei de 18 ani, bărbaţii pot fi obligaţi să servească în cadrul forţelor armate, al corpului federal de protecţie a frontierelor sau al unui grup de protecţie civilă.

2. Orice persoană care, din motive legate de conştiinţă, refuză să satisfacă serviciul armat în timp de război, poate fi obligată să efectueze un serviciu de substituţie. Durata prestării serviciului de substituţie nu trebuie să depăşească durata serviciului militar. Formele acestuia sunt reglementate prin lege (lege) care nu trebuie să aducă atingere libertăţii (persoanei) de a decide conform conştiinţei sale şi care, de asemenea, trebuie să prevadă posibilitatea efectuării unui serviciu de substituţie care să nu aibă nici un fel de legătură cu unităţile forţelor armate şi cu corpul federal de protecţie a frontierelor.

3. În timpul stării de apărare, persoanele cu obligaţii militare care nu au fost convocate să efectueze unul din serviciile prevăzute la alineatele 1 sau 2, pot fi obligate, prin lege sau în virtutea unei legi, să presteze, în cadrul raporturilor de muncă, servicii de natură civilă în scopuri de apărare, inclusiv în scopul protecţiei populaţiei civile; afectările într-un regim de drept public nu pot fi impuse decât pentru asigurarea misiunilor poliţiei sau a misiunilor administrative ale puterii publice, care nu pot fi îndeplinite decât în cadrul unui regim de drept public. Raporturile de muncă, precum şi cele prevăzute în prima frază, pot fi stabilite în cadrul forţelor armate, al sectorului de intendenţă, ca şi în cadrul administraţiei publice; în sectorul aprovizionării populaţiei civile, raporturile de muncă nu pot fi impuse decât pentru acoperirea necesităţilor vitale sau pentru asigurarea protecţiei populaţiei civile.

4. În cazul în care, în timpul stării de apărare, necesarul de servicii de natură civilă nu poate fi acoperit de voluntari, în unităţile sanitare şi spitaliceşti civile, precum şi în spitalele militare fixe se pot convoca, prin lege sau în baza unei legi, femeile cu vârsta cuprinsă între 18 şi 55 de ani împliniţi, pentru a presta serviciile de acest tip. În nici un caz, ele nu pot fi obligate să efectueze un serviciu armat.

................

6. Dacă în timpul stării de apărare necesarul de forţă de muncă pentru sectoarele menţionate la punctul 3, fraza 2 nu poate fi acoperit prin intermediul voluntarilor, libertatea germanilor de a renunţa la exercitarea unei profesii sau de a-şi părăsi locul de muncă poate fi limitată prin lege sau în baza unei legi, pentru a se garanta acoperirea acestor necesităţi.....”


Legea din 1956 privind serviciul militar (ulterior amendată) prevede că toţi bărbaţii care au împlinit vârsta de 18 ani sunt obligaţi să satisfacă serviciul militar pe o perioadă de 10 luni (în timp de război, aceasta se poate modifica).


Conform art.5, alin.1 din Legea privind serviciul militar şi Regulamentelor privind cariera militară, voluntarii pot fi încorporaţi în forţele armate şi înainte de împlinirea vârstei de 18 ani, respectiv la 17 ani, cu acordul părinţilor sau al tutorelui legal. 


Aşa cum prevede Legea din 1986 privind serviciul civil, persoanele scutite de efectuarea servicului militar prestează servicii alternative speciale.


În fiecare an, un număr de 420.000 de bărbaţi sunt chemaţi pentru efectuarea examenului medical în vederea recrutării. O parte din cei care sunt declaraţi apţi medical susţin că sunt pacifişti şi optează pentru serviciul civil cu o durată de 10 luni. 


Partidele ecologiste şi pacifiste fac presiuni asupra Guvernului de centru-stânga pentru desfiinţarea serviciului militar. Deocamdată, s-a luat în considerare propunerea reducerii duratei serviciului militar de la 10 la 6 luni, precum şi cea privind reducerea efectivului de militari de la 291.000 (dintre care 77.000 recrutaţi obligatoriu) la 53.000, până în anul 2010.

 

 

Grecia

 


Articolul 4, alin.6 din Constituţia Greciei prevede obligativitatea satisfacerii, de către bărbaţi, a serviciului militar. („..Orice bărbat grec apt să poarte armă este obligat să contribuie la apărarea ţării, în condiţiile prevăzute de lege...”)


Conform Legii 2510/1997 (care amendează şi Legea 1763/1988 privind serviciul militar) vârsta minimă de recrutare este de 18 ani. În circumstanţe speciale (mobilizare generală sau stare de război), Guvernul poate recruta şi tineri în vârstă de 17 ani. Conform art.14(2) al legii, în circumstanţele menţionate mai sus, ministrul apărării naţionale poate decide şi recrutarea tinerilor care nu au împlinit vârsta de 17 ani.


Durata serviciului militar complet este de 24 de luni, iar cea a serviciului militar redus de 12, 6 sau 3 luni (art.5).


Pentru persoanele supuse obligaţiei satisfacerii serviciului militar care au obiecţii de conştiinţă sau de religie, Ministerul Apărării Naţionale poate aproba (pe baza unui raport întocmit de o comisie special desemnată) scutirea de serviciul militar şi efectuarea serviciului civil alternativ. 


În anul 1999, Parlamentul Greciei a adoptat Legea apărării generale, conform căreia toţi cetăţenii greci cu vârste cuprinse între 18 şi 60 de ani (cu excepţia femeilor însărcinate, a femeilor care au copii sub 12 ani şi a persoanelor care sunt în serviciul forţelor armate) sunt obligaţi să efectueze un stagiu de pregătire militară în unităţile de apărare generală, pe o perioadă de până la 4 zile pe an. Refuzul de a se prezenta la această pregătire se pedepseşte cu o lună de închisoare, repetarea faptei sancţionându-se cu închisoare pe o perioadă de trei luni.


În prezent, forţele armate greceşti sunt în plin proces de reformare, unul din scopurile reformei fiind acela al creşterii numărului de militari profesionişti.

 

Italia

Art.52 din Constituţie prevede următoarele: „1. Apărarea ţării este o obligaţie morală pentru orice cetăţean. 2. Serviciul militar este obligatoriu în perioadele şi în condiţiile prevăzute de lege”.

Conform legilor de reglementare din 1936, 1964, 1975 şi 1986, durata serviciului militar era de 10 luni, iar serviciul militar era obligatoriu pentru bărbaţii care împliniseră vârsta de 18 ani.

În ultimii ani au avut loc o serie de modificări legislative menite să conducă la profesionalizarea forţelor armate italiene. 

În prezent, Legea 331 din 14 noiembrie 2000 privind reforma armatei prevede suspendarea obligativităţii serviciului militar şi posibilitatea reinstituirii ei în caz de război ori stare de urgenţă. 

Legea permite înrolarea voluntară a tinerilor sub 18 ani, dar nu şi participarea lor la conflictele armate. În anul 2001, a fost adoptată Legea 2/2001 prin care se interzice atât recrutarea obligatorie cât şi cea voluntară a tinerilor de 17 ani. 


Întrucât până la sfârşitul anului 2005, forţele armate urmează să fie complet profesionalizate, tinerii născut după anul 1985 nu mai sunt încorporaţi.


Prin Decretul legislativ 24 din 31 ianuarie 2000, a fost instituit serviciul militar voluntar pentru femei.


Pentru a permite tinerilor o mai bună cunoaştere a vieţii militare, s-a propus înfiinţarea unui nou serviciu voluntar, cu o durată de un an. Voluntarii înrolaţi în cadrul acestui serviciu vor avea posibilitatea de a se alătura forţelor militare internaţionale.

 


Olanda


Conform art.97 din Constituţie, orice cetăţean olandez apt are obligaţia de a-şi apăra patria; această obligaţie poate fi impusă şi rezidenţilor permanenţi care nu au naţionalitate olandeză.


Art.98 din legea fundamentală prevede următoarele: „1. Pentru apărarea intereselor sale, statul menţine forţe armate formate din voluntari şi care, de asemenea, pot fi formate şi din recruţi. 2. Guvernul are autoritate supremă asupra forţelor armate. 3. Serviciul militar obligatoriu în cadrul forţelor armate şi competenţa amânării recrutării pentru serviciul activ sunt reglementate prin lege."


Tot prin lege sunt reglementate şi condiţiile în care se acordă scutirea de efectuarea serviciului militar, datorată obiecţiilor de conştiinţă.


Potrivit Legii 139/1997 privind serviciul militar, obligativitatea serviciului militar a fost suspendată, dar ea poate fi reinstituită în caz de necesitate.


În prezent, forţele armate sunt alcătuite din voluntari. Vârsta minimă pentru încorporarea voluntară a fost menţinută la 16 ani (deşi conform politicii Ministerului Apărării în materie de recrutare, nici o persoană sub 17 ani nu poate fi recrutată în forţele armate şi nici o persoană sub 18 ani nu poate participa la operaţiuni militare desfăşurate în străinătate).


Întrucât serviciul militar obligatoriu este doar suspendat, toţi bărbaţii care au împlinit vârsta de 17 ani au obligaţia de a se înregistra la birourile locale de evidenţă militară (fără, însă, a fi supuşi examinării medicale sau a fi convocaţi pentru recrutare).


Procedura reinstituirii conscripţiei, reglementată de art.40 din Legea 139/1997 privind serviciul militar, se aprobă prin Decret regal adoptat de ambele Camere ale Parlamentului. Conform acestui articol, reinstituirea conscripţiei este posibilă numai pentru pregătire şi educaţie militară şi nu pentru activităţi combatante. În cazul reinstituirii, durata serviciului militar nu poate depăşi 18 luni (art.18, alin.4, Legea 139/1997).


În cazul stării de necesitate, art.20 al aceleiaşi legi prevede reinstituirea conscripţiei atât pentru pregătire şi educaţie militară, cât şi pentru scopuri combatante, procedura de reinstituire fiind reglementată de dispoziţiile art.40.

 

 

 


Portugalia


În Constituţia Portugaliei se prevede că formele, natura (voluntară sau obligatorie), durata şi conţinutul serviciului militar sunt reglementate de lege. (art.276).


Conform Legii 14/2000, înrolarea nu mai este obligatorie, iar vârsta prevăzută pentru înrolarea voluntară este de 18 ani. 

Spania


În vederea organizării unei armate profesioniste, în mai 1999, în Spania s-a adoptat Legea 17 privind reglementarea personalului forţelor armate. 


Conform prevederilor acestei legi, serviciul militar obligatoriu (reglementat de Legea 13/1999) s-a suspendat începând cu data de 31 decembrie 2002; în acelaşi timp, s-a suspendat şi obligaţia tinerilor născuţi după 1 ianuarie 1983 de a efectua serviciul militar. Ca şi în alte ţări membre, legea prevede numai suspendarea obligativităţii serviciului militar, nu şi abolirea lui.


Legea 17/1999 prevede instituirea unui sistem de mobilizare voluntară (pentru care vârsta minimă de înrolare este de 18 ani), precum şi a unui sistem obligatoriu de rezervişti (pentru care vârsta minimă este de 19 ani); rezerviştii pot fi mobilizaţi atunci când interesele apărării naţionale o cer (mobilizarea obligatorie se instituie prin decret guvernamental).


De la 1 ianuarie 2002, tinerii se pot înrola voluntar în armata profesionistă în anul în care împlinesc 17 ani. 


Suedia


Baza legală a conscripţiei o constituie Legea din 1994 privind apărarea totală. Sistemul de apărare suedez are la bază conceptul de „apărare totală”, concept definit de Legea din 1992 privind perfecţionarea pregătirii pentru starea de urgenţă (Act on Increased Emergency Preparedness). „Apărarea totală” constă în operaţiuni militare (apărare militară) şi operaţiuni civile (apărare civilă).


Orice cetăţean cu vârsta cuprinsă între 16 şi 70 de ani are obligaţia de a efectua serviciul de apărare totală. Acest serviciu poate avea forma serviciului militar, a serviciului civil sau a unei obligaţii generale de serviciu.


Serviciul militar în cadrul forţelor armate este obligatoriu pentru toţi bărbaţii între 19 şi 47 de ani.


Serviciul de apărare civilă, obligatoriu pentru bărbaţii între 16 şi 70 de ani, constă în pregătirea persoanelor care urmează a fi afectate, în timp de război, pe lângă secţiile civile ale organizaţiilor de apărare totală.


Durata serviciului militar în cadrul forţelor terestre şi al celor marine este cuprinsă între 7 şi 15 luni, iar în cadrul forţelor aeriene între 8 şi 12 luni. 


În anumite condiţii, se pot acorda scutiri sau amânări de la efectuarea serviciului militar. 

